Diari Oficial de la Generalitat Valenciana


Sumari del DOGV 9969, del 30-10-2024 (2024/11306)

RESOLUCIÓ de 22 d’octubre de 2024, per la qual es convoquen subvencions per a donar suport a les proves de certificació de l’acreditació de la competència lingüística de valencià de les universitats valencianes que formen part de la Comissió Interuniversitària d’Estandardització d’Acreditacions de Coneixements de Valencià (CIEACOVA) per a l’any 2024.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9969

Data del DOGV
:   30-10-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/11745

CVE
:   QPBJ-J-9176-09846

Data del document
:   22-10-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Anàlisi jurídica

 Descriptors 

:   * ajuda pública
    * universitat
    * llengua oficial

Mitjançant l’Orde 21/2024, de 28 d’agost, de la Conselleria d’Educació, Cultura, Universitats i Ocupació, es van aprovar les bases reguladores del procediment de concessió de subvencions per a donar suport a les proves de certificació de l’acreditació de la competència lingüística de valencià de les universitats valencianes que formen part de la Comissió Interuniversitària d’Estandardització d’Acreditacions de Coneixements de Valencià (CIEACOVA). (DOGV 9930, 05.09.2024, i correcció d’errades del DOGV 9943, 24.09.2024).

En l’article 6 de l’orde acabada de mencionar s’indica que el procediment de concessió de les subvencions s’inicia mitjançant la resolució de la convocatòria corresponent, publicada en el *Diari Oficial de la Generalitat Valenciana*. La disposició final primera d’esta orde delega en la persona titular de la direcció general competent en matèria de política lingüística l’adopció de les resolucions o de les mesures necessàries per a executar esta orde, incloent-hi la convocatòria, l’atorgament, la inadmissió i la desestimació de sol·licituds, així com l’aprovació del gasto corresponent, la resolució de pèrdua del dret al cobrament de la quantia concedida, si és el cas, i l’aprovació del compte justificatiu de les subvencions concedides. Així mateix, es delega la facultat de resoldre els dubtes interpretatius que puguen plantejar-se de l’aplicació de les bases i de la convocatòria en la persona titular d’este òrgan, la qual podrà dictar totes les instruccions que siguen necessàries per a aplicar esta orde i les convocatòries que se’n deriven.

La Llei 8/2023, de 27 de desembre, de pressupostos de la Generalitat per a l’exercici 2024, ha previst una línia pressupostària destinada a universitats, entre altres beneficiaris, per a la promoció del valencià en l’àmbit social. Estes subvencions estan previstes en la Resolució de 28 de gener de 2024, de la sotssecretària de la Conselleria d’Educació, Universitats i Ocupació, per la qual s’aprova el Pla estratègic de subvencions 2024-2027 de la Conselleria d’Educació, Universitats i Ocupació, de l’Institut Valencià de Seguretat i Salut en el Treball (INVASSAT) i s’incorpora el Pla estratègic de subvencions del Servici Valencià d’Ocupació i Formació (Labora), en la línia S0122 (DOGV 9782, 06.02.2024).

Per tot això, segons els preceptes de l’article 23 de la Llei 38/2003, de 17 de novembre, general de subvencions; del Reglament de la llei general de subvencions, aprovat pel Reial decret 887/2006, de 21 de juliol, i de l’article 160.4 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions; d’acord amb l’article 7 del Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries i les seues atribucions, i amb el Decret 136/2023, de 10 d’agost, del Consell, d’aprovació del Reglament orgànic i funcional de la Conselleria d’Educació, Universitats i Ocupació; en virtut de la delegació efectuada en la disposició final primera de l’Orde 21/2024, de 28 d’agost, de la Conselleria d’Educació, Cultura, Universitats i Ocupació, i vista la proposta del director general d’Ordenació Educativa i Política Lingüística,

RESOLC

*Primer. Convocatòria 2024*

Convocar la concessió de subvencions, en règim de concurrència competitiva, per a donar suport a les proves de certificació de l’acreditació de la competència lingüística de valencià de les universitats valencianes que formen part de la Comissió Interuniversitària d’Estandardització d’Acreditacions de Coneixements de Valencià (d’ara en avant, CIEACOVA) per a l’any 2024, d’acord amb el que s’establix en l’Orde 21/2024, de 28 d’agost, de la Conselleria d’Educació, Cultura, Universitats i Ocupació, per la qual s’aproven les bases reguladores del procediment de concessió de subvencions per a donar suport a les proves de certificació de l’acreditació de la competència lingüística de valencià de les universitats valencianes que formen part de la Comissió Interuniversitària d’Estandardització d’Acreditacions de Coneixements de Valencià (CIEACOVA) (d’ara en avant, l’orde de bases).

*Segon. Entitats beneficiàries*

1. Podran ser beneficiàries de les subvencions previstes en esta convocatòria les universitats valencianes que formen part de la CIEACOVA.

2. Totes les entitats beneficiàries han de complir els requisits generals i específics de l’article 3 de l’orde de bases.

*Tercer. Dotació econòmica*

1. L’import global màxim de les subvencions és de 600.000 euros, a càrrec de la línia pressupostària S0122, «Ajudes a la promoció del valencià en l’àmbit social», del capítol IV del subprograma 422D00, «Promoció del valencià i gestió del multilingüisme», dels pressupostos de la Generalitat de 2024.

*Quart. Sol·licitud i terminis*

1. La sol·licitud ha d’ajustar-se al que s’indica en els articles 8 i 9 de l’orde de bases.

2. La sol·licitud, els documents adjunts, les esmenes i la documentació justificativa de la subvenció han de presentar-se exclusivament a través de mitjans electrònics, en aplicació del que es disposa en l’article 14.2 de la Llei 39/2015, d’1 d’octubre, del procediment administratiu comú de les administracions públiques (d’ara en avant, Llei 39/2015). La presentació de documentació i les dades hauran d’introduir-se d’acord amb els models normalitzats, i, si és el cas, les instruccions, disponibles en la pàgina web de la direcció general competent en matèria de política lingüística, [ceice.gva.es/va/web/dgplgm/cieacova](https://ceice.gva.es/va/web/dgplgm/cieacova), així com en el corresponent tràmit telemàtic en la seu electrònica de la Generalitat (sede.gva.es). Qualsevol sol·licitud o documentació presentada seguint un procediment diferent es considerarà no presentada en la forma adequada i, en conseqüència, no serà admesa.

3.  La sol·licitud i la documentació que es presente ha d’estar firmada electrònicament amb un certificat digital emés per qualsevol de les entitats certificadores admeses per la seu electrònica de la Generalitat. Tant la sol·licitud com la resta de documentació han de presentar-se firmades electrònicament per l’entitat beneficiària amb el certificat digital de persona jurídica, o bé amb el certificat digital de la persona que representa la universitat, i en este cas haurà d’acreditar documentalment esta representació.

4. La informació sobre les firmes digitals admeses i sobre les instruccions per a la tramitació telemàtica de la sol·licitud i posteriors aportacions de documentació, si és el cas, podrà consultar-se en la seu electrònica de la Generalitat (sede.gva.es).

5. Només seran admeses les sol·licituds que hagen sigut gravades en la seu electrònica de la Generalitat abans de les 23:59 hores, inclusivament, de l’últim dia del termini fixat per a la presentació.

6. El formulari de sol·licitud incorporarà les declaracions responsables que es detallen en l’article 9 de l’orde de bases, que s’entendran signades amb la signatura de la sol·licitud amb el certificat digital de la persona jurídica o amb el certificat digital de la persona que represente la persona jurídica, que ha d’haver acreditat documentalment esta representació.

7. La presentació de sol·licituds per a optar a les ajudes implica l’acceptació expressa i formal de les condicions de les bases reguladores de la concessió de la subvenció i de la convocatòria.

8. El termini de presentació de sol·licituds és de 10 dies hàbils a partir de l’endemà de la publicació de la present resolució de convocatòria en el *Diari Oficial de la Generalitat Valenciana*.

9. En cas que una mateixa universitat present més d’una sol·licitud, serà vàlida l’última presentada.

10. Finalitzat el termini de presentació de les sol·licituds, l’òrgan instructor del procediment publicarà en la pàgina web de la direcció general competent en matèria de política lingüística (<https://ceice.gva.es/va/web/dgplgm/cieacova>) una relació de les entitats sol·licitants que hagen d’esmenar la sol·licitud o aportar els documents preceptius que s’especifiquen, amb la indicació que si no ho fan en el termini de 10 dies, es considerarà que desistixen de la sol·licitud, d’acord amb l’article 68 de la Llei 39/2015. Esta publicació tindrà els efectes de notificació previstos en l’article 45.1 de la Llei 39/2015.

11. La documentació a aportar únicament podrà presentar-se, perquè tinga validesa i siga considerada, a través del tràmit específic d’aportació de documentació a l’expedient de subvenció corresponent:

<https://www.gva.es/va/inicio/procedimientos?id_proc=G24445>

D’acord amb el que disposa l’article 16.8 de la Llei 39/2015, d’1 d’octubre, del procediment administratiu comú de les administracions públiques, tota aquella documentació que s’aporte per un tràmit diferent de l’específic es considerarà que no s’ha presentat en la forma establida i, en conseqüència, no serà admesa.

12. L’assistència tècnica per a solucionar els problemes que puguen derivar-se de la tramitació telemàtica de la sol·licitud s’oferix a través de l’adreça electrònica: [generalitat\_en\_fqp@boy.fs](mailto:vjiibbzndsc_rl_paa@nma.vj).

*Quint. Documentació que cal presentar amb la sol·licitud*

1. La documentació que ha de presentar-se amb la sol·licitud és la següent:

a) Una memòria detallada de les accions i els gastos subvencionables efectuats per a organitzar i dur a terme les proves de certificació per a les quals se sol·licita subvenció. Les accions subvencionables han d’estar prou detallades per a permetre conéixer si els gastos són o no subvencionables i han d’estar degudament quantificades amb el detall que corresponga en cada nivell avaluat i segons siguen persones externes o vinculades a la universitat.

Cal incloure un apartat en la memòria dedicat a la quantificació dels gastos subvencionables corresponents a les persones que han fet les proves. Esta quantitat té la consideració de pressupost màxim sol·licitat.

b) Una declaració responsable del compromís de destinar els diners concedits per la subvenció a la finalitat per a la qual se sol·liciten.

c) Una declaració responsable sobre la veracitat de les dades que s’aporten en la sol·licitud i l’assumpció de responsabilitats en el cas que siguen inexactes.

d) Una declaració responsable sobre la disposició de la documentació acreditativa i sobre el compromís de conservar-la durant la vigència de l’expedient i durant el termini establit en l’article 172.3 de la Llei 1/2015, mencionada adés.

e) Un certificat de l’òrgan competent en el qual s’indique el nombre de persones inscrites en la prova, amb especificació del nombre de persones vinculades i externes. El nombre de persones presentades i el de persones no presentades, amb diferenciació, també, de la quantitat de persones vinculades i de les externes.

f) S’adjuntarà una còpia de la convocatòria de proves firmada per l’òrgan competent de la universitat sol·licitant, per a comprovar que els requisits i els destinataris s’ajusten a esta convocatòria de subvencions, així com una còpia de la prova realitzada.

g) Document acreditatiu del poder de representació de la persona o persones físiques que subscriuen la sol·licitud en nom i representació de l’entitat, si no s’ha utilitzat el certificat de persona jurídica en el moment de la presentació.

2. Cal tindre en compte que des de l’1 de juliol de 2022 els tràmits d’alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat han de fer-se telemàticament a través de l’adreça

[https://www.tramita.gva.es/ctt-att-atr/asistente/iniciarTramite.html?tramite=PROPER](https://www.tramita.gva.es/ctt-att-atr/asistente/iniciarTramite.html?tramite=PROPER&version=1&idioma=va&idProcGuc=22841&idCatGuc=PR&login=c).

*Sext. Procediment per a determinar la quantia de la subvenció*

D’acord amb l’article 10.2 de l’orde de bases, examinades les sol·licituds, i una vegada esmenades les deficiències detectades, l’òrgan instructor emetrà un informe on consten els beneficiaris que complixen tots els requisits necessaris per a accedir a les subvencions. Per a estos beneficiaris, la puntuació determina la quantia de subvenció, i es calcula de la manera següent:

1. Se sumen els punts obtinguts per totes les sol·licituds avaluades d’acord amb els criteris de l’article 13 de l’orde de bases.

2. La quantitat de la dotació pressupostària total d’esta convocatòria es dividix entre els punts obtinguts per totes les sol·licituds avaluades, i amb això s’obté el valor del punt. Cal tindre en compte el valor econòmic màxim del punt establit en l’article 13 de l’orde de bases.

3. La subvenció concedida és el resultat de multiplicar els punts obtinguts per cada sol·licitud avaluada pel valor del punt.

*Sèptim. Activitats i gastos subvencionables*

1. Les entitats que sol·liciten la subvenció hauran de complir els requisits establits en l’article 3 de l’orde de bases, i les activitats hauran d’ajustar-se a les accions subvencionables que establix l’article 4 de l’orde de bases. Estos punts s’acreditaran mitjançant la presentació de documentació i de declaracions responsables que acompanyen la sol·licitud, en la forma prevista en l’article 9 de l’orde de bases, sense perjuí que, en qualsevol moment, l’òrgan instructor puga requerir l’acreditació material d’allò que s’ha declarat en la sol·licitud.

2. Les subvencions previstes en esta convocatòria han de destinar-se a cobrir els gastos que figuren en l’article 4 de l’orde de bases, que responguen a la naturalesa de l’activitat subvencionada i que siguen estrictament necessaris. Estos gastos han d’haver-se realitzat entre l’1 de novembre de 2023 i la data de finalització del termini de justificació de la subvenció.

3. Els gastos de personal han d’estar directament vinculats a la realització de l’activitat. Es consideren gastos de personal tant els ocasionats per les persones treballadores vinculades per un nomenament o contracte laboral a la universitat, com els ocasionats per professionals externs a l’entitat o per altres empreses que li facturen pels servicis prestats i col·laboracions externes, sempre que la tasca de la persona treballadora es trobe entre els gastos subvencionables indicats en l’article 4 de l’orde de bases.

4. El pressupost total declarat en la sol·licitud és la suma de tots els gastos subvencionables.

*Octau. Comissió avaluadora*

1. La composició de la comissió avaluadora, segons l’article 12 de l’orde de bases, estarà composta pels membres següents:

Presidència: la persona titular de la subdirecció general amb competències en matèria de política lingüística.

Secretaria: la persona titular del servici que gestiona les ajudes a la promoció del valencià de la direcció general competent en matèria de política lingüística, amb veu i vot.

Vocals: tres persones funcionàries de la direcció general competent en política lingüística, nomenades per la persona titular de la direcció general amb competències en matèria de política lingüística.

2. En el cas que alguna de les persones nomenades no puga assistir a les reunions de la comissió avaluadora, la persona titular de la direcció general amb competències en matèria de política lingüística designarà les persones suplents corresponents.

3. En la composició d’esta comissió es tindrà en compte el principi de presència equilibrada de dones i hòmens, establit en la Llei orgànica 3/2007, de 22 de març, per a la igualtat efectiva de dones i hòmens.

*Nové. Criteris d’atorgament i càlcul de la puntuació*

1. Els criteris d’atorgament d’esta convocatòria estan previstos en l’article 13 de l’orde de bases. La comissió avaluadora elaborarà l’informe amb els criteris objectius següents:

a) Per a les proves de certificació de coneixements de valencià del nivell C1:

1. Per cada persona externa a la universitat que va fer la prova, 3 punts.

2. Per cada persona vinculada a la universitat que va fer la prova, 2 punts.

b) Per a les proves de certificació de coneixements de valencià del nivell C2:

1. Per cada persona externa a la universitat que va fer la prova, 2 punts.

2. Per cada persona vinculada a la universitat que va fer la prova, 1 punt.

c) Per a les proves de certificació de coneixements de valencià dels nivells A2, B1 i B2:

1. Per cada persona externa a la universitat que va fer la prova, 1 punt.

2. Per cada persona vinculada a la universitat que va fer la prova, 0,5 punts.

2. En la present convocatòria no hi haurà una puntuació mínima per a poder ser beneficiari de la subvenció en cap dels nivells de proves de certificació.

*Deu. Ordenació i instrucció del procediment de concessió de les subvencions*

1. L’ordenació i instrucció del procediment de concessió ha de fer-se d’acord amb l’article 10 de l’orde de bases.

2. Una vegada l’òrgan instructor determine les entitats que complixen tots els requisits necessaris per a accedir a les subvencions, la comissió avaluadora procedirà a aplicar els criteris de valoració previstos en l’article 13 de l’orde de bases, i seguidament emetrà un informe en què es concretarà la puntuació i l’assignació econòmica atorgada a les sol·licituds presentades.

3. D’acord amb l’informe, l’òrgan instructor formularà la proposta de resolució a l’òrgan concedent.

4. Vista la proposta, la persona titular de la direcció general competent en matèria de política lingüística, per delegació del conseller d’Educació, Cultura, Universitats i Ocupació, resoldrà la concessió o denegació de la subvenció.

*Onze. Quantia i compatibilitat de la subvenció*

1. La quantia individual de la subvenció la determinen els punts obtinguts per cada sol·licitud i les limitacions indicades en l’article 13 de l’orde de bases respecte del preu màxim del punt.

2. L’import final de la subvenció pot arribar fins al 100 % de l’import dels costos subvencionables indicats en la sol·licitud.

3. Estes subvencions són compatibles amb altres ajudes i subvencions obtingudes d’altres organismes, així com altres recursos o ingressos per a la mateixa finalitat, amb les limitacions previstes en l’article 14 de l’orde de bases. L’obtenció d’altres ajudes ha de comunicar-se a la direcció general competent en matèria de política lingüística en el moment en què es produïsca la concessió.

4. L’import de la subvenció concedida no pot ser, en cap cas, d’una quantia que, aïlladament o en concurrència amb ajudes, subvencions, ingressos o altres recursos procedents de la Generalitat, d’altres administracions públiques o d’altres ens públics o privats, nacionals o internacionals, supere el cost de l’activitat per a la qual s’ha concedit la subvenció. En cas de superar-la, haurà de reintegrar-se l’excés obtingut sobre el cost de l’activitat subvencionada juntament amb l’interés de demora corresponent.

*Dotze. Resolució del procediment i notificació*

1. El termini màxim per a resoldre i notificar la concessió de les subvencions és de sis mesos, a comptar de la publicació de la resolució de convocatòria.

2. Una vegada transcorregut este termini sense que s’haja produït una resolució expressa, la sol·licitud ha de considerar-se desestimada per silenci administratiu, de conformitat amb l’article 25 de la Llei 39/2015 i amb l’article 25.5 de la Llei general de subvencions.

3. En esta resolució constaran les entitats beneficiàries i la subvenció concedida, així com, si és el cas, les sol·licituds denegades i els motius de denegació.

4. La resolució de concessió i de denegació es comunicarà a les entitats sol·licitants mitjançant la publicació en la pàgina web de la direcció general competent en matèria de política lingüística (ceice.gva.es/va/web/dgplgm/cieacova). Esta publicació tindrà únicament efectes informatius.

5. La resolució de concessió es publicarà en el *Diari Oficial de la Generalitat Valenciana*, la qual tindrà els efectes de notificació previstos en l’article 45.1 de la Llei 39/2015. Així mateix, es complirà el que disposen l’article 18 de la Llei general de subvencions i l’article 8.1.c de la Llei 19/2013, de 9 de desembre, de transparència, accés a la informació pública i bon govern.

*Tretze. Pagament i justificació de la subvenció*

1. La subvenció es paga en un pagament únic, per transferència bancària, una vegada que l’entitat beneficiària haja justificat la realització de l’activitat objecte de la subvenció, tal com establix l’article 171.1 la Llei 1/2015 i l’article 17 de l’orde de bases.

2. No es pot pagar la subvenció mentres l’entitat no es trobe al corrent en el compliment de les obligacions tributàries i davant de la Seguretat Social o tinga la condició de subjecte deutor per resolució de procedència de reintegrament. Si una vegada concedida la subvenció es comprova que l’entitat no complix esta condició, perdrà el dret a cobrar la subvenció concedida.

3. La justificació de la subvenció ha d’ajustar-se al que s’establix en l’article 16 de l’orde de bases i en les instruccions que, si és el cas, es publiquen en la pàgina web de la direcció general competent en matèria de política lingüística (ceice.gva.es/va/web/dgplgm/cieacova).

4. De conformitat amb l’article 16.2 de l’orde de bases, el termini màxim per a presentar la justificació de les proves objecte d’esta subvenció, que ja han finalitzat, coincidirà amb el termini de presentació de sol·licituds.

5. Si la justificació de la subvenció es presenta fora del termini màxim previst, es perdrà el dret a cobrar la subvenció, sense perjuí d’imposar les sancions que corresponguen, d’acord amb la normativa aplicable.

6. La documentació preceptiva per a justificar la subvenció es presentarà, exclusivament, per mitjans electrònics, d’acord amb el model normalitzat disponible en la pàgina web de la direcció general competent en matèria de política lingüística (ceice.gva.es/va/web/dgplgm/cieacova). La documentació per a justificar la subvenció només pot presentar-se a través del tràmit específic de justificació a l’expedient corresponent de subvenció <https://www.gva.es/va/inicio/procedimientos?id_proc=G24445>  ,d’acord amb el que es disposa en l’article 16.8 de la Llei 39/2015. Qualsevol documentació presentada per un mitjà diferent es considerarà no presentada en la forma adequada i, en conseqüència, no serà admesa.

7. Cal presentar la documentació justificativa d’acord amb el que es preveu en l’apartat resolutiu quart d’esta resolució quant a l’acreditació de la identitat i la representació.

*Catorze. Difusió de la subvenció*

1. Les entitats públiques hauran de complir les obligacions de transparència que, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d’abril, de transparència i bon govern de la Comunitat Valenciana, els corresponen com a entitat pública.

2. Les entitats privades beneficiàries de la subvenció hauran de complir les obligacions de publicitat activa previstes en el capítol II del títol I de la Llei 19/2013, de 9 de desembre, quan:

a) Perceben durant el període d’un any ajudes o subvencions públiques en una quantia superior a 100.000 euros (article 3.b, Llei 19/2013).

b) Perceben durant el període d’un any natural ajudes o subvencions de les entitats públiques de la Comunitat Valenciana incloses en l’article 3 de la Llei 1/2022 en una quantia superior a 50.000 euros.

c) Les ajudes o subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros (article 3.b, Llei 19/2013, i article 4.1.b, Llei 1/2022).

En particular, hauran de publicar, en els termes previstos en els principis generals de l’article 5 de la Llei 19/2013, la informació institucional i organitzativa de l’article 6 i l’econòmica i pressupostària de l’article 8 de la mateixa llei. Esta publicació es durà a terme a través de la pàgina web de l’entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir en gvaoberta.gva.es/va/tep.

Esta informació s’haurà de publicar a partir de l’any següent a aquell en el qual s’hagen superat els llindars establits, i s’haurà de mantindre publicada durant almenys quatre anys naturals (article 4.3 de la Llei 1/2022).

2. A més, i en compliment de l’obligació de donar publicitat del caràcter públic del finançament establida en l’article 18.4 de la Llei general de subvencions, tal com s’indica en l’article 5 de l’orde de bases, ha de fer-se constar la col·laboració de la Generalitat mitjançant la inclusió del text «Proves subvencionades per la Generalitat», al costat del logo oficial de la Generalitat. Logotips: <https://presidencia.gva.es/estatico/identitat-gva/#>

3. Si la convocatòria de la subvenció es publica una vegada finalitzades les proves, esta obligació es traslladarà a les proves següents per als mateixos períodes subvencionats, encara que no sol·liciten subvenció en eixa convocatòria.

4. La direcció general competent en matèria de política lingüística pot comprovar en qualsevol moment, durant els quatre anys següents a la concessió de la subvenció, el compliment de les obligacions d’este apartat resolutiu.

*Quinze. Mètode de comprovació i pla de control*

La direcció general competent en matèria de política lingüística ha d’elaborar, aprovar i aplicar el pla de control previst en l’article 18 de l’orde de bases, d’acord amb l’article 169 de Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

*Setze. Tractament de dades de caràcter personal*

Les subvencions objecte de la convocatòria requerixen el tractament de dades personals de les persones sol·licitants de la subvenció, representants i tercers, així com dels membres de la comissió de valoració, en els termes següents:

a) Responsable del tractament: Conselleria d’Educació, Cultura, Universitats i Ocupació, amb domicili en l’avinguda de Campanar, 32, 46657 València; contacte: [eernszhclyoyzbnwsxgabwkq@nzx](mailto:lmygviisytbgszqxlxontisf@juq.qg)[.es](mailto:kllekzfgwivggpjwsodyavas@hkw.mw).

b) Categoria i origen de les dades a tractar: dades personals identificatives, de contacte i de qualsevol altra naturalesa que siguen arreplegades a través de formularis, consulta de plataformes autonòmiques d’interoperabilitat (d’ara en avant, PAI) o d’altres administracions públiques, en cas que no hi haja oposició a esta consulta, i documentació que entreguen sol·licitants i representants legals.

Si la documentació presentada conté dades de terceres persones, abans de comunicar estes dades a la Conselleria, les entitats sol·licitants i representants legals han d’informar a estes terceres persones que les seues dades es comuniquen a la Conselleria i que la Conselleria les tractarà en els termes previstos en este resolc.

c) Finalitats del tractament i base jurídica: sobre la base jurídica del compliment d’una missió realitzada en interés públic, l’exercici de poders públics i el compliment de les obligacions legals segons les bases reguladores d’esta convocatòria i altres normes aplicables, incloent-hi les que regulen el tràmit electrònic, les dades personals han de tractar-se per a tramitar i gestionar la subvenció. En compliment dels principis de publicitat i transparència, i de conformitat amb el que es preveu en esta convocatòria, les subvencions concedides seran publicades en la pàgina web de la Conselleria i en el *Diari Oficial de la Generalitat Valenciana*  a l’efecte de notificació. Així mateix, són objecte de publicació, si és el cas, en el portal de transparència de la Generalitat Valenciana i en el Sistema Nacional de Publicitat de Subvencions, amb la indicació, segons cada cas, de la convocatòria, del programa i del crèdit pressupostari al qual s’imputen, de l’entitat beneficiària, de la quantitat concedida i de l’objectiu o finalitat de la subvenció.

d) Destinataris de les dades: les dades personals podran ser comunicades tant a la PAI, per a comprovar les dades de les persones sol·licitants, com a altres administracions i institucions públiques, entre les quals es troben, sense caràcter limitatiu, òrgans de caràcter autonòmic, local, estatal i de la UE, òrgans judicials i el Ministeri Fiscal, el Tribunal de Comptes, les Corts, la Sindicatura de Comptes, la Intervenció General de l’Administració de l’Estat, el Defensor del Poble, el Síndic de Greuges, l’Agència Valenciana Antifrau, la Delegació de Protecció de Dades i altres tercers subjectes de dret privat amb interés legítim o dret d’accés en el procediment.

e) Les dades no seran objecte de transferències internacionals.

f) Totes les dades sol·licitades a través del formulari de sol·licitud, així com la documentació vinculada, són necessàries per a poder tramitar la sol·licitud. La falta de comunicació d’estes dades a la Conselleria comporta les conseqüències previstes per l’ordenament jurídic.

g) Termini de conservació de dades: les dades personals es conservaran durant el temps necessari per a complir la finalitat per a la qual es van arreplegar i pels terminis establits en les normes vigents per a complir obligacions i responsabilitats legals, i seran suprimides d’acord amb el que es preveu en la normativa d’arxius i documentació.

h) Drets: la persona interessada pot exercir els drets d’accés, rectificació, supressió, oposició, limitació en el tractament, portabilitat i a no ser objecte d’una decisió basada únicament en el tractament automatitzat, a través de les vies següents:

– Tràmit electrònic accessible en l’adreça següent:

<https://www.gva.es/va/inicio/procedimientos?id_proc=19177>

– Enviant la petició a qualsevol de les adreces següents:

Postal: avinguda de Campanar, 32. 46932 València.

Electrònica: rvlvjgkjzzdfpisxxncveoxt@bum.tu.

De manera presencial, a través del registre.

L’exercici dels drets requerix la identificació inequívoca de la persona interessada o de qui la represente.

i) Dret a reclamar davant de l’autoritat de control: la persona interessada pot presentar una reclamació davant de l’Agència Espanyola de Protecció de Dades (aepd.es) a través de la seu electrònica accessible en l’adreça <https://www.aepd.es>  si considera que no s’han atés els seus drets o s’ha vulnerat el tractament de les seues dades personals. Prèviament, pot contactar amb la Delegació de Protecció de Dades de la Generalitat a través de zbt@bkl.iw o dirigir-se al passeig de l’Albereda, 16. 46675 València.

Hi ha més informació en ceice.gva.es/va/registre-de-tractament-de-dades.

*Dèsset. Exempció del requisit de notificació a la Comissió Europea*

Les ajudes que es concedisquen d’acord amb el que preveu esta resolució, segons l’article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, estan exemptes del requisit de notificació a la Comissió Europea i són compatibles amb el mercat comú, ja que les subvencions que s’atorguen van dirigides a entitats que realitzen activitats de foment de l’ús i el coneixement del valencià, com la conservació del patrimoni cultural lingüístic europeu, i que, per la seua incidència d’àmbit eminentment autonòmic, queden excloses de l’aplicació del principi d’incompatibilitat amb el mercat comú formulat per l’article 107, apartat 1, del Tractat de funcionament de la Unió Europea (TFUE).

*Díhuit. Delegació*

En la disposició final primera de l’orde de bases, es delega en la persona titular de la direcció general competent en matèria de política lingüística l’adopció de les resolucions o de les mesures necessàries per a l’atorgament, la inadmissió i la desestimació de sol·licituds, així com l’aprovació del gasto corresponent, la resolució de la pèrdua del dret a cobrar la quantia concedida, si és el cas, i l’aprovació del compte justificatiu de les subvencions concedides, així com la facultat de resoldre els dubtes interpretatius que puguen plantejar-se de l’aplicació de les bases i de la convocatòria i dictar totes les instruccions que siguen necessàries per a aplicar l’orde de bases i esta convocatòria.

*Dènou. Eficàcia*

Esta resolució tindrà efectes des de l’endemà de la publicació en el *Diari Oficial de la Generalitat Valenciana*.

De conformitat amb els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra la present resolució, que posa fi a la via administrativa, es podrà recórrer potestativament en reposició o bé plantejar directament un recurs contenciós administratiu en els terminis i davant dels òrgans que s’indiquen a continuació:

a) El recurs de reposició contra la resolució haurà d’interposar-se davant del conseller d’Educació, Cultura, Universitats i Ocupació en el termini d’un mes a comptar de l’endemà de ser publicada en el *Diari Oficial de la Generalitat Valenciana*.

b) El recurs contenciós administratiu s’haurà de plantejar davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar de l’endemà de ser publicada en el *Diari Oficial de la Generalitat Valenciana*.

  

València, 22 d'octubre de 2024

(p. d. Resolució 13.04.2022; DOGV 9328, 29.04.2022)

Ignacio Martínez Arrúe

Director general d’Ordenació Educativa i Política Lingüística